Predkladacia správa

Správa o realizácii koncepcie vzdelávania vo verejnej správe a ďalšie zameranie činnosti Ministerstva vnútra SR pri koordinácii vzdelávania zamestnancov územnej samosprávy plniacich úlohy štátnej správy sa predkladá na rokovanie vlády na základe “Plánu práce vlády Slovenskej republiky na rok 2003”.
Prvá časť predkladaného materiálu -  správa, bola vypracovaná na základe podkladov, ktoré predložili Úrad pre štátnu službu, ministerstvá, ostatné ústredné orgány štátnej správy, krajské úrady, Združenie miest a obcí Slovenska a niektoré samosprávne kraje. Jej účelom je informovať  o vytvorených  predpokladoch na realizáciu koncepcie vzdelávania vo verejnej správe, schválenej uznesením vlády SR č. 663/2000,  predovšetkým o základných legislatívnych podmienkach a o význame a vplyve zriadenia Úradu pre štátnu službu a o  realizácii koncepcie a plnení úloh citovaného uznesenia vlády v podmienkach štátnej správy a územnej samosprávy. 
Cieľom druhej časti predkladaného materiálu je informovať vládu o východiskách, doterajšej činnosti a ďalšom zameraní činnosti Ministerstva vnútra pri koordinácii vzdelávania zamestnancov územnej samosprávy plniacich úlohy štátnej správy.
V nadväznosti na to sú stručne zhrnuté dosiahnuté výsledky a ďalšie zámery  vyplývajúce z oboch častí materiálu. Z nich vyplýva, že v hodnotenom období boli vytvorené základné predpoklady na realizáciu koncepcie najmä premietnutím časti jej zámerov do zákonov o štátnej službe, verejnej službe a Zákonníka práce, a zriadením Úradu pre štátnu službu, ktorý riadi vzdelávanie v štátnej službe. Ministerstvá a ostatné ústredné orgány štátnej správy zabezpečovali vzdelávanie zamestnancov vo svojej pôsobnosti na základe ustanovení príslušných zákonov. Doposiaľ nerealizovaným zámerom koncepcie je záväzné účelové vyčleňovanie finančných prostriedkov na ďalšie vzdelávanie zamestnancov verejnej správy. V tejto súvislosti sa očakáva, že pripravovaná finančná decentralizácia a daňová reforma, ako aj systémový prístup k vzdelávaniu a  výraznejšie pôsobenie neziskových vzdelávacích ustanovizní napomôžu riešiť  problém  finančného  zabezpečenia  vzdelávania vo verejnej správe. 
Ministerstvo vnútra SR je v nadväznosti na  prechod pôsobností z orgánov štátu na obce a vyššie územné celky ústredným orgánom štátnej správy pre koordináciu vzdelávania zamestnancov územnej samosprávy plniacich úlohy štátnej správy. Hlavným cieľom ministerstva vnútra pri plnení uvedenej pôsobnosti je prispieť k vytváraniu efektívneho systému ďalšieho vzdelávania zamestnancov  územnej samosprávy. 
Vláda SR vo svojom programovom vyhlásení, v časti týkajúcej sa verejnej správy vyhlásila: “Dôslednou realizáciou koncepcie vzdelávania vo verejnej správe vláda vytvorí podmienky pre to, aby zamestnanci orgánov územnej samosprávy i štátnych orgánov zabezpečovali výkon služieb pre fyzické a právnické osoby na požadovanej kvalitatívnej úrovni”. Tým potvrdila aktuálnosť bodu A.1. uznesenia vlády SR č. 663/2000, ktorým bola schválená koncepcia vzdelávania vo verejnej správe.   
Závery vyplývajúce z predkladaného materiálu sú premietnuté do návrhu uznesenia vlády. V časti B. navrhovaného uznesenia vlády sa odporúča zrušiť v nadväznosti na obsah prvej časti materiálu – správy, úlohy z predchádzajúcich uznesení vlády SR, ktoré sú už neaktuálne (úloha B.1. uznesenia vlády SR č. 407/1998 a úloha B.6. unesenia vlády SR č. 548/1999), ktorých plnenie vyplýva z príslušných zákonov (úloha č. B.1. uznesenia vlády SR č. 663/2000) alebo je  zabezpečené iným spôsobom (úlohy B.6. a B.9. uznesenia vlády SR č. 663/2000).
Úlohy vyplývajúce z druhej časti predkladaného materiálu sú premietnuté  do časti C. návrhu uznesenia vlády SR.
Materiál bol zaslaný na medzirezortné pripomienkové konanie 28. marca 2003 všetkým ministerstvám, ústredným orgánom štátnej správy, krajským úradom, samosprávnym krajom, Združeniu miest a obcí Slovenska, Únii miest Slovenska, profesným združeniam zamestnancov samosprávy, Generálnej prokuratúre SR, Konfederácii odborových zväzov SR a Národnej banke Slovenska, spolu 49 subjektom. O pripomienky boli požiadaní aj členovia Medzirezortnej koordinačnej komisie MV SR pre vzdelávanie vo verejnej správe.   
Stanovisko k materiálu zaslalo 36 účastníkov medzirezortného pripomienkového konania, z toho 21 bez pripomienok. Tiež väčšina členov Medzirezortnej koordinačnej komisie MV SR pre vzdelávanie vo verejnej správe vyjadrila pozitívne stanovisko, bez pripomienok. Opodstatnené vecné i formálne pripomienky ostatných účastníkov, zamerané na doplnenie a skvalitnenie materiálu, boli zapracované. Akceptované boli tiež všetky zásadné pripomienky. 
Z výsledkov  medzirezortného pripomienkového konania uvedených  vo vyhodnotení pripomienkového konania vyplýva, že materiál sa predkladá na rokovanie vlády bez rozporov. 
Predkladaný materiál nemá finančný, ekonomický, environmentálny vplyv ani vplyv na zamestnanosť.